Након гушења Априлског устанка, Бугари су наставили борбу против Османлија у склопу руско-турских борби. Санстефанским мировним уговором потписаним марта 1878. године окончан је Руско-турски рат (1877–1878). Услед болести Александра Горчакова, тешке услове мира диктирао је бивши руски посланик у Цариграду, Игњатијев. Уговором је територија Бугарске проширена све до егејске обале на 163 000 km², обухватајући Источну Румелију, делове Тракије, Старе Србије и Албаније, горњи део Јужне Мораве и целу Македонију, а османске трупе су лишене права да остану у њеним границама.